ส่วนที่ 1

ข้อมูลสรุป

1. ธุรกิจหลัก

  บริษัท ลากูน่า รีสอร์ท แอนด์ โฮเท็ล จำกัด (มหาชน) (“บริษัทฯ”)
  จดทะเบียนเป็นบริษัทมหาชนจำกัด ในตลาดหลักทรัพย์แห่งประเทศไทย เมื่อวันที่ 25 พฤศจิกายน
  2536 โดยดำเนินการพัฒนาที่ดินจากเหมืองดีบุกร้าง บนหาดบางเทา จังหวัดภูเก็ต ประเทศไทย
  ให้เป็นโรงแรม พักตากอากาศ ในรูปแบบรีสอร์ทครบวงจร ปัจจุบันมีทุนจดทะเบียน 2,117
  ล้านบาท (ชำระแล้ว 1,667 ล้านบาท)

  ธุรกิจหลักของบริษัทฯ ประกอบด้วย ธุรกิจโรงแรม ธุรกิจพัฒนาอสังหาริมทรัพย์
  ธุรกิจการขายสิทธิการพักในที่พักตากอากาศ และธุรกิจสำนักงานให้เช่า
  โดยการลงทุนที่สำคัญส่วนใหญ่จะอยู่ภายใต้การดำเนินงานและการบริหารรีสอร์ทครบวงจรของ
  ลากูน่า ภูเก็ต ซึ่งตั้งอยู่บนเกาะภูเก็ต ในประเทศไทย รวมถึงการลงทุนในโรงแรมบันยัน ทรี
  กรุงเทพ และโรงแรมบันยัน ทรี ลิเจียง ในสาธารณรัฐประชาชนจีน

  บริษัทฯ มีโรงแรม 5 โรงแรม ในลากูน่า ภูเก็ต 1 โรงแรม ในกรุงเทพ และ 1 โรงแรม
  ในสาธารณรัฐประชาชนจีน ซึ่งมีรายละเอียดดังนี้

-   โรงแรมดุสิต ธานี ลากูน่า ภูเก็ต

-   โรงแรมลากูน่า บีช รีสอร์ท ในลากูน่า ภูเก็ต

-   โรงแรมเชอราตัน แกรนด์ ลากูน่า ภูเก็ต

-   โรงแรมบันยัน ทรี ภูเก็ต

-   โรงแรมบันยัน ทรี กรุงเทพ

-   โรงแรมลากูน่า ฮอลิเดย์ คลับ ภูเก็ต รีสอร์ท

-   โรงแรมบันยัน ทรี ลิเจียง ในสาธารณรัฐประชาชนจีน

  นอกเหนือจากโรงแรมอันเป็นธุรกิจหลักแล้ว บริษัทฯ ยังมีบริการ และสิ่งอำนวยความสะดวกต่าง
  ๆ ดังต่อไปนี้

-   ลากูน่า เซอร์วิส

-   ลากูน่า ภูเก็ต กอล์ฟ คลับ

-   เควสท์ ลากูน่า ภูเก็ต แอดเวนเจอร์

-   คาแนล วิลเลจ ลากูน่า ช้อปปิ้ง

-   บันยัน ทรี และ อังสนา แกลเลอรี่

-   ลากูน่า เวดดิ้ง เชเปิ้ล

  ธุรกิจพัฒนาอสังหาริมทรัพย์ นำเสนอการขายบ้านพักและอสังหาริมทรัพย์เพื่อการผักผ่อน เช่น
  อพาร์ทเม้นท์ บ้านพักแบบกึ่งบ้านเดี่ยว และบ้านเดี่ยว รวมทั้งแบบบ้านพักโรงแรม เช่น
  บ้านพักระดับไฮ เอ็น ดุสิต ธานี พูลวิลล่า และบ้านพักบันยัน ทรี เรสซิเด้นส์
  ซึ่งตั้งอยู่ภายในรีสอร์ท หรือภายในบริเวณโรงแรม

  ธุรกิจการขายสิทธิการพักในที่พักตากอากาศ (holiday club membership)
  ซึ่งให้สิทธิแก่สมาชิกเข้าพักผ่อนประจำปี ในที่พักตากอากาศซึ่งมีหลากหลายถึง 4,000 แห่งในกว่า
  100 ประเทศทั่วโลก โดยผ่านระบบการแลกเปลี่ยนซึ่งบริหารงานโดย อาร์ซีไอ และ อินเทอร์วัล
  อินเตอร์ เนชั่นแนล

  บริษัทฯ ยังเป็นเจ้าของพื้นที่สำนักงานในอาคารไทยวา 1 เป็นอาคารสูง 24 ชั้น
  ตั้งอยู่บนถนนสาทร กรุงเทพฯ เพื่อให้เช่าเป็นสำนักงาน

2. ปัจจัยความเสี่ยงหลัก

  ปัจจัยความเสี่ยงหลักที่ส่งผลกระทบต่อธุรกิจและผลการดำเนินงานด้านการเงินของบริษัทฯ
  ได้กล่าวไว้ในข้อมูลส่วนที่ 2 หัวข้อที่ 1 โดยสามารถสรุปได้ดังต่อไปนี้

-   ความผันผวนของอัตราแลกเปลี่ยน

-   สภาพเศรษฐกิจและสถานการณ์การท่องเที่ยวในประเทศไทย

-   สภาพการแข่งขันทางธุรกิจ

    -   แหล่งท่องเที่ยว

    -   โรงแรม

    -   สภาวะนอกฤดูกาลท่องเที่ยว

-   กรรมสิทธิ์ในที่ดิน

-   กฎหมายแรงงานไทย

-   ความเสี่ยงในการดำเนินงานธุรกิจโรงแรม

-   ความเสี่ยงในการดำเนินงานธุรกิจอสังหาริมทรัพย์

3. ผลการดำเนินงานด้านการเงิน

  ในปี 2551 บริษัทฯ มีรายได้รวมทั้งสิ้น 6,912 ล้านบาท โดยมีรายได้หลักจากธุรกิจโรงแรม
  3,954 ล้านบาท คิดเป็นร้อยละ 57 ของรายได้รวม และธุรกิจพัฒนาอสังหาริมทรัพย์ 2,489
  ล้านบาท คิดเป็นร้อยละ 36 ของรายได้รวม

-   รายได้จากธุรกิจโรงแรม ลดลง 170 ล้านบาท คิดเป็นร้อยละ 4
    สาเหตุหลักเนื่องจากอัตราการเข้าพักโดยเฉลี่ยลดลง จาก ร้อยละ 71 เป็น ร้อยละ 63
    ในลากูน่า ภูเก็ต และ จาก ร้อยละ 67 เป็น ร้อยละ 57 สำหรับโรงแรมบันยัน ทรี กรุงเทพ
    เป็นผลจากสภาวะเศรษฐกิจโลกที่ถดถอยและปัญหาทางการเมืองภายในประเทศ

-   รายได้จากธุรกิจพัฒนาอสังหาริมทรัพย์ ลดลง 320 ล้านบาท คิดเป็นร้อยละ 11 จากยอดขาย
    ที่ลดลง เป็นผลจากการลดการใช้จ่ายเพื่อการลงทุนในด้านอสังหาริมทรัพย์ของลูกค้า
    เนื่องจากสภาวะเศรษฐกิจโลกที่ถดถอย

-   รายได้จากธุรกิจโรงแรมและธุรกิจพัฒนาอสังหาริมทรัพย์ที่ลดลงถูกชดเชยบางส่วนจากรายได้อื่น
    ๆ ที่เพิ่มขึ้น 251 ล้านบาท
    สาเหตุหลักเกิดจากการได้รับเงินค่าสินไหมทดแทนจากการประกันภัยในเหตุการณ์ภัยพิบัติสึนามิ
    เมื่อปี 2547 จำนวน 226 ล้านบาท

  จากเหตุผลดังกล่าวข้างต้น ส่งผลให้บริษัทฯ มีผลกำไรสุทธิ 1,104 ล้านบาท ลดลงจากปีก่อน
  186 ล้านบาท คิดเป็นอัตราลดลงร้อยละ 14 โดยดูรายละเอียดได้ในหมวด 12